Okresná prokuratúra Žilina 
Moyzesova 20, 011 56 Žilina 1 	

Sp. zn. : 2 Pv 379/12/5511	Žilina, 10.7.2012
EEČ : 2-43-290-2012

U Z N E S E N I E

Trestná vec:	obvinený XXXXX 
Prečin:	Porušovanie ochrany rastlín a živočíchov podľa § 305 odsek 2 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Žilina
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Obvodnému úradu životného prostredia v Žiline
 v rozpore s ustanovením § 14 ods. 1 písm. a/ Zák. č. 543/2002 Z. z. o ochrane prírody a krajiny, dňa 30.04.2012 o 11.15 hod. jazdil s malým terénnym motocyklom nezistenej značky bez evidenčného čísla po trávnatej ploche nad obcou XXXXX, lokalita zvaná Oravcové,  ktorá patrí do ochranného pásma Národného parku XXXXX, zriadeného nariadením vlády č. 24/88 Zb., pričom v zmysle ustanovenia § 19 ods. 2 Zák. č. 543/2002 Z. z. o ochrane prírody a krajiny, ak nie je v tomto zákone ustanovené inak, platí na území národného parku III. stupeň ochrany a podľa § 17 ods. 4 Zákona číslo 543/2002 Z. z. o ochrane prírody a krajiny na území ochranného pásma chráneného územia s III. stupňom ochrany, platí II. stupeň ochrany.
pretože výsledky vyšetrovania preukazujú, že nejde o trestný čin, ale ide o skutok, ktorý by mohol byť priestupkom
Odôvodnenie:
Povereným príslušníkom OO PZ XXXXX uznesením pod číslom ORP-923/TE-ZA-2012 zo dňa 30.04.2012 bolo začaté trestné stíhanie a súčasne vznesené obvinenie ml. XXXXX pre prečin porušovania ochrany rastlín a živočíchov podľa § 305 odsek 2 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov na tom skutkovom základe, že obvinený ml. XXXXX  v rozpore s ustanovením § 14 ods. 1 písm. a/ Zák. č. 543/2002 Z. z. o ochrane prírody a krajiny, dňa 30.04.2012 o 11.15 hod. jazdil s malým terénnym motocyklom nezistenej značky bez evidenčného čísla po trávnatej ploche nad obcou XXXXX, lokalita zvaná Oravcové,  ktorá patrí do ochranného pásma Národného parku XXXXX, zriadeného nariadením vlády č. 24/88 Zb., pričom v zmysle ustanovenia § 19 ods. 2 Zák. č. 543/2002 Z. z. o ochrane prírody a krajiny, ak nie je v tomto zákone ustanovené inak, platí na území národného parku III. stupeň ochrany a podľa § 17 ods. 4 Zákona číslo 543/2002 Z. z. o ochrane prírody a krajiny na území ochranného pásma chráneného územia s III. stupňom ochrany, platí II. stupeň ochrany.

	Po skončení skráteného vyšetrovania bol mi povereným príslušníkom OO PZ doručený spisový materiál s návrhom na podmienečné zastavenie trestného stíhania. Preskúmaním spisového materiálu som zistila, že obvinený ml. XXXXX sa k spáchaniu skutku priznal, pričom na svoju obranu uviedol, že v kritickú dobu naozaj jazdil s motocyklom, ktorý chcel vyskúšať a nemal vedomosť o tom, že by sa v jeho prípade mohlo jednať o nejaký trestný čin.

	V priebehu skráteného vyšetrovania boli vypočutí svedkovia XXXXX a Roald Tretiník.

	XXXXX je otec obvineného ml. XXXXX, ktorý potvrdil, že so synom nemá žiadne problémy a na predmetnej motorke jazdil syn prvýkrát a podľa jeho názoru aj posledný. Motoroka je od spáchania skutku odložená v garáži. Ani on sám nemal vedomosť, že lokalita, kde syn na motorke jazdil, spadá pod ochranné pásmo NP XXXXX. 

	XXXXX Tretiník pracuje na Správe národného parku XXXXX vo Varíne, pričom po upresnení lokality, kde sa po trávnatej ploche pohyboval obvinený na terénnom motocykle, konštatoval, že táto lokalita podlieha II. stupňu ochrany Zákona NR SR č. 543/2002 Z. z. 

	Spisový materiál obsahuje úradný záznam príslušníkov polície ako aj fotodokumentáciu, na ktorej je zachytený motocyklista v chránenej oblasti a mapu, ktorá zachytáva konkrétnu lokalitu.

	Odpis z registra trestov ako aj správy na obvineného preukazujú, že sa jedná o osobu, ktorá doposiaľ neprišla do konfliktu so zákonom.

Prečinu porušovania ochrany rastlín a živočíchov podľa § 305 ods. 2 Tr. zák. sa dopustí ten, kto v rozpore so všeobecne záväznými predpismi na ochranu prírody a krajiny alebo so všeobecne záväznými predpismi na úseku lesného hospodárstva neoprávnene jazdí motorovým vozidlom, motorovou trojkolkou, motorovou štvorkolkou, motocyklom alebo skútrom na lesnom alebo poľnohospodárskom pozemku. V prípade obv. ml. XXXXX boli splnené všetky formálne zákonné znaky skutkovej podstaty uvedeného prečinu.
Podľa § 14 ods. 1 písm. a/ Zák. o ochrane prírody a krajiny č. 543/2002 Z. z. na území na ktorom platí 3. stupeň ochrany je zakázané vykonávať činnosti uvedené v § 13 ods. 1 písm. a/ tohto zákona. Podľa § 13 ods. 1 písm. a/ Zák. o ochrane prírody a krajiny na území na ktorom platí 2. stupeň ochrany, je zakázaný vjazd a státie s motorovým vozidlom, motorovou trojkolkou, motorovou štvorkolkou, snežným skútrom alebo záprahovým vozidlom najmä vozom, kočom alebo saňami na pozemky za hranicami zastaveného územia...
Je teda možné konštatovať, že konanie obv. ml. XXXXX napĺňa i zákonné znaky priestupku na úseku ochrany prírody a krajiny, nakoľko jeho konaním bol porušený § 14 ods. 1 písm. a/ Zák. č. 543/2002 Z. z.
Nebezpečnosť jeho konania v tomto prípade teda nedosahuje takú výšku, aby bolo potrebné jeho konanie posúdiť ako trestný čin, ale postačuje, aby jeho konanie bolo posúdené ako príslušný priestupok.
Podľa § 92 ods. 1 písm. d/ Zák. č. 543/2002 Z. z. teda vykonal činnosť zakázanú podľa § 14 citovaného zákona. 
Podľa § 214 ods. 1 Tr. por. prokurátor postúpi vec inému orgánu, ak výsledky vyšetrovania alebo skráteného vyšetrovania preukazujú, že nejde o trestný čin, ale ide o skutok, ktorý by mohol byť priestupkom. Vychádzajúc z tohto ustanovenia Tr. por. hodnotiac okolnosti prípadu, osobu obvineného, následky jeho konania, som rozhodla tak, ako je uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ingrid Šamajová
prokurátorka